
                                                               Persoanele cu dizabilități au atras atenția asupra ocupării         abuzive a locurilor de parcare destinate lor

O campanie de informare și sensibilizare desfășurată în această vară în județul Vrancea a adus în atenția publică problema ocupării abuzive a locurilor de parcare destinate persoanelor cu dizabilități. 
Campania a fost derulată de Asociația DizAbil Pentru Șanse Egale în cadrul proiectului „Incluziunea începe din parcare”, finanțat prin programul Start ONG, lansat de Kaufland România și implementat de Asociația Act for Tomorrow. 
           Proiectul „Incluziunea începe din parcare” a fost implementat în perioada 8 iunie - 20 septembrie și a urmărit creșterea solidarității vrâncenilor față de persoanele cu dizabilități și a respectării locurilor de parcare destinate acestor persoane.
În cadrul acestuia asociația a organizat o dezbatere publică la care au participat reprezentanți ai Primăriei Focșani, ai Direcției de Dezvoltare Servicii Publice, ai Poliției Locale, ai DGASPC Vrancea, persoane cu dizabilități și aparținători.
Proiectul a inclus și publicarea în mediul online a unor opt materiale video, vizionate de 50 000 de persoane, în care persoane cu dizabilități au vorbit despre problemele pe care le întâmpină atunci când locurile de parcare ce le sunt destinate sunt ocupate abuziv și acțiuni de informare în care membrii Asociației DizAbil Pentru Șanse Egale au împărțit 300 de pliante și au explicat șoferilor importanța acestor locuri de parcare pentru o persoană cu mobilitate redusă, iar reprezentanți ai Poliției Locale Focșani au vorbit șoferilor despre sancțiunile prevăzute de lege în cazul parcării fără drept pe aceste locuri.
        În urma activităților desfășurate în timpul proiectului marcajele și semnalizarea unor locuri de parcare destinate persoanelor cu dizabilități au fost îmbunătățite, iar Poliția Locală Focșani a intensificat acțiunile de verificare a respectării reglementărilor privind utilizarea acestora.     
,,Persoanele cu dizabilități locomotorii se confruntă cu limitări cauzate de diagnosticul pe care îl au, cu obstacole impuse de mediul înconjurător și uneori, de mentalitatea semenilor lor. Legea 448/ 2006, privind protecția și promovarea drepturilor persoanelor cu dizabilități, oferă o serie de facilități acestor persoane tocmai pentru a le ajuta să treacă peste aceste limitări și pentru a le crește calitatea vieții. Pentru persoanele cu dizabilități locomotorii, locurile de parcare rezervate, nu sunt simple locuri de parcare. Ele pot face diferența dintre autonomie și izolare. Aceste locuri de parcare nu reprezintă un moft, ci o necesitate”- Iuliana Prunilă-Negoiță, președinta Asociației DizAbil Pentru Șanse Egale     






	























Descrierea programului:

           Start ONG este un program lansat de Kaufland România și implementat de Asociația Act for Tomorrow. Domeniile vizate sunt: educație, social, mediu, sănătate, cultural. Valoarea totală a programului este de 600.000 de euro. Programul Start ONG este cel mai simplificat instrument de finanțare comunitară destinat ONG-urilor tinere, instituțiilor publice de învățământ preuniversitar și grupurilor informale/de inițiativă.
Contact:
Iuliana Prunila-Negoiță,
Președinte, Asociația DizAbil Pentru Șanse Egale
Telefon: 0723612544
Email: dizabilpentrusanseegale@gmail.com

Descrierea organizației:
           Asociația DizAbil Pentru Șanse Egale a fost înființată în anul 2025, prin dobândirea personalității juridice de către grupul civic DizAbil.Eu, care desfășoară încă din 2013 proiecte, campanii și acțiuni dedicate sprijinirii persoanelor cu dizabilități din județul Vrancea. În ultimii ani, Dizabil.Eu a derulat proiectele „Harta accesibilizării orașului Focșani”, „Vrâncenii cu dizabilități își doresc o viață autonomă” și „Viața cu handicap” prin care a atras atenția comunității și autorităților locale asupra impactului pe care accesibilizarea deficitară a spațiului public îl are asupra calității vieții persoanelor cu dizabilități locomotorii.

